

**กรมการแพทย์ ปลื้มรถโรคหลอดเลือดสมองเคลื่อนที่สถาบันประสาทวิทยา**

**ช่วยชีวิตผู้ป่วยจังหวัดพัทลุงได้ทันเวลา**

สถาบันประสาทวิทยา กรมการแพทย์ ได้จัดโครงการออกหน่วยตรวจรักษาโรคหลอดเลือดสมองที่โรงพยาบาลปากพะยูน จังหวัดพัทลุง พื้นที่เขตสุขภาพที่ 12 เพื่อเพิ่มโอกาสการเข้าถึงการรักษาในระยะฉุกเฉินให้กับผู้ป่วยโรคหลอดเลือดสมองในพื้นที่อำเภอปากพะยูนและอำเภอใกล้เคียง ซึ่งอยู่ไกลจากโรงพยาบาลพัทลุง ด้วยระยะทาง 66 กิโลเมตร ใช้เวลาเดินทาง 55 นาที

**นายแพทย์ธนินทร์ เวชชาภินันท์ รองอธิบดีกรมการแพทย์** กล่าวว่า สถาบันประสาทวิทยา กรมการแพทย์ จัดกิจกรรมการอบรมการบริการหน่วยโรคหลอดเลือดสมองเคลื่อนที่ให้กับ ทีมการบริการของโรงพยาบาลปากพะยูน และโรงพยาบาลอื่นๆในจังหวัดพัทลุง เมื่อวันที่ 3 – 7 กุมภาพันธ์ 2568 ร่วมกับการบริการรักษาโรคหลอดเลือดสมอง ระยะฉุกเฉิน ตั้งแต่วันที่ 3 กุมภาพันธ์ 2568 ถึงปัจจุบัน สามารถให้บริการผู้ป่วยโรคหลอดเลือดสมองในระยะฉุกเฉิน ไปแล้ว 9 ราย โดยในวันที่ 13 กุมภาพันธ์ 2568 ให้บริการผู้ป่วยที่มีอาการพูดไม่ชัด โต้ตอบช้า ตามองด้านขวา 2 ชั่วโมง 10 นาที ก่อนมาถึงโรงพยาบาลปากพะยูน โดยได้รับการตรวจวินิจฉัย CT scan ในเวลา 23 นาที ด้วยการบริการ NIT MSU และใช้ระบบ Telemedicine บนรถ MSU ประสานปรึกษาแพทย์เฉพาะทางประสาทวิทยา และรังสีแพทย์โรงพยาบาลพัทลุง ผู้ป่วยมีอาการอ่อนแรงแขนขาซ้าย และพูดไม่ชัดมากขึ้นหลังตรวจ CT Scan ซึ่งเข้าเกณฑ์การรักษาด้วยยาละลายลิ่มเลือดทางหลอดเลือดดำ (rt-PA) ผู้ป่วยและญาติได้รับข้อมูลจากแพทย์เฉพาะทางตัดสินใจรับการรักษา จึงให้ยาละลายลิ่มเลือดทางหลอดเลือดดำ (rt-PA) บนรถ NIT MSU ภายใน 3 นาที ซึ่งเท่ากับ 20 นาที หลังพบอาการอ่อนแรงแขนขาซ้ายร่วมด้วย พร้อมการบริการตรวจ CTA carotid ซึ่งไม่พบการอุดตันของหลอดเลือดแดงที่คอหรือสมอง นำส่งผู้ป่วยเข้ารับการรักษาต่อที่ Stroke unit โรงพยาบาลพัทลุง สำหรับผู้ป่วยรายนี้หลังได้รับยาละลายลิ่มเลือดผลการรักษาในรายนี้ดีขึ้นตามลำดับ สามารถขยับแขนขาซ้ายได้ปกติ ผู้ป่วยพูดโต้ตอบได้รวดเร็วมากขี้น หลังจากที่ให้ยาครบ 1 ชั่วโมง ผู้ป่วยและญาติรู้สึกดีใจ ประทับใจการบริการที่รวดเร็วกับเทคโนโลยีที่สามารถเคลื่อนที่เข้าหาผู้ป่วย รวมถึงคำแนะนำการรักษาโดยแพทย์เฉพาะทางที่อยู่ห่างไกล สามารถพูดคุยซักถามเหมือนยืนคุยใกล้กัน

**ว่าที่ร้อยตำรวจโทหญิงแพทย์หญิงนภา ศิริวิวัฒนากุล ผู้อำนวยการสถาบันประสาทวิทยา** เปิดเผยว่า ได้รับข้อมูลจากผู้รับบริการว่า “ตอนแรกที่มาถึงโรงพยาบาลปากพะยูนมีการแจ้งขอให้ช่วยส่งไปโรงพยาบาลพัทลุงทันที แต่ทางทีมการบริการได้อธิบายแนวทางการรักษาซึ่งทางญาติไม่เข้าใจ เพราะประสงค์ให้ผู้ป่วยหายโดยเร็ว แต่เมื่อเห็นการดูแลของทีมประมาณ 10 คน พร้อมเทคโนโลยีที่ทันสมัยมาก ทำรู้สึกขอบคุณทุกท่านที่ดูแลรักษาคุณพ่อให้ใกล้หายในเวลาไม่เกิน 2 ชั่วโมง ซึ่งถ้าดื้อรั้นเข้ามาโรงพยาบาลพัทลุงเอง คิดว่าเวลาขนาดนี้ อาจจะเพียงแค่ได้รับยาวิเศษ แต่คุณพ่ออาจจะไม่ฟื้นตัวได้ขนาดนี้แน่นอน ขอบคุณรถรักษาหลอดเลือดสมองเคลื่อนที่ สถาบันประสาทวิทยา โรงพยาบาลปากพะยูน และโรงพยาบาลพัทลุง”

#กรมการแพทย์ #สถาบันประสาทวิทยา #โรคหลอดเลือดสมอง - ขอขอบคุณ -

15 กุมภาพันธ์ 2568